
PËR PLANIN E DHËNIES SË NDIHMËS SHTETËRORE “PËR KRYERJEN NGA “POSTA SHQIPTARE” SHA TË SHËRBIMEVE POSTARE, FINANCIARE DHE SHËRBIMEVE TË TJERA, QË JANË NË PËRPUTHJE ME AKTIVITETIN E “POSTA SHQIPTARE” SHA PËR INSTITUCIONET E QEVERISJES QENDRORE E VENDORE, INSTITUCIONET E TJERA PUBLIKE, SI DHE SHOQËRITË TREGTARE ME KAPITAL SHTETËROR” 
 
Komisioni i Ndihmës Shtetërore, me pjesëmarrjen e: 
- Nasip Naço         	kryetar 
- Mimoza Dhëmbi    	anëtare 
- Besjan Pesha         	anëtar 
- Arben Ndoci         	anëtar 
- Zef Preçi             	anëtar,
në mbledhjen e tij të datës 1.2.2011, shqyrtoi njoftimin e planit “Për kryerjen nga “Posta Shqiptare” sh.a., të shërbimeve postare, financiare dhe shërbimeve të tjera që janë në përputhje me aktivitetin e “Posta Shqiptare” sh.a., për institucionet e qeverisjes qendrore e vendore, institucionet e tjera publike, si dhe shoqëritë tregtare me kapital shtetëror””. Njoftimi është bërë pranë Drejtorisë së Mekanizmave të Tregut dhe Ndihmës Shtetërore në Ministrinë e Ekonomisë, Tregtisë dhe Energjetikës nga Ministria për Inovacionin dhe Teknologjinë e Informacionit e të Komunikimit me shkresën nr.4552, datë 1.12.2010 dhe është regjistruar në regjistrin e DNSH-së me nr.Al/N/9/2011 datë 12.1.2011. 
Komisioni i Ndihmës Shtetërore, pasi shqyrtoi raportin e përgatitur nga Drejtoria e Mekanizmave të Tregut dhe Ndihmës Shtetërore dhe gjithë dokumentacionin mbështetës: 
 VËREN SE: 
 
1. Plani për dhënien e ndihmës ka si objektiv kryesor ofrimin e disa shërbimeve me interes të përgjithshëm ekonomik nga “Posta Shqiptare” sh.a., për llogari të institucioneve të sektorit publik në nivel qendror dhe vendor, si edhe ndërmarrjeve me kapital shtetëror.  
2. Plani për dhënien e ndihmës synon të lejojë shoqërinë “Posta Shqiptare” sh.a., të jetë ofruesi i vetëm për shërbimet postare dhe financiare, si dhe të jetë ofrues i parë i shërbimeve të tjera që janë në përputhje me aktivitetin e “Posta Shqiptare” sh.a., për llogari të institucioneve të sektorit publik në nivel qendror dhe vendor, si edhe ndërmarrjeve me kapital shtetëror.  
3. Si bazë për dhënien e kësaj ndihme është projektvendimi “Për kryerjen nga “Posta Shqiptare” sh.a., të shërbimeve postare, financiare dhe shërbimeve të tjera, që janë në përputhje me aktivitetin e “Posta Shqiptare” sh.a., për institucionet e qeverisjes qendrore e vendore, institucionet e tjera publike, si dhe shoqëritë tregtare me kapital shtetëror”. 
4. Dhënësi i ndihmës është Ministria për Inovacionin dhe Teknologjinë e Informacionit e të Komunikimit. 
5. Plani i ndihmës mbulon sektorin postar dhe përfitues i ndihmës individuale shtetërore është shoqëria me kapital 100% shtetëror “Posta Shqiptare” sh.a. 
6. Kohëzgjatja e ndihmës parashikohet të jetë periudha 2011-2016.  
7. Masa e ndihmës konsiderohet si ndihmë shtetërore për kompensimin e shërbimeve me interes të përgjithshëm ekonomik. Në bazë të udhëzimit “Për ndihmën shtetërore në formën e kompensimit të shërbimeve me interes të përgjithshëm ekonomik”, miratuar me vendimin e KNSH-së nr.26, datë 17.6.2008, klasifikohet shërbim me interes të përgjithshëm ekonomik, çdo veprimtari ekonomike e konsideruar nga organet shtetërore me interes të veçantë publik dhe që nuk mund të sigurohet pa ndërhyrjen e shtetit. Shërbime të interesit të përgjithshëm ekonomik janë ato shërbime që kanë rëndësi të caktuar ekonomike, sociale dhe rajonale për publikun. 
 
PËR KËTO ARSYE: 
 
Komisioni i Ndihmës Shtetërore, në bazë të nenit 17 shkronja “ç” të ligjit nr.9374, datë 21.4.2005 “Për ndihmën shtetërore”, të ndryshuar, si dhe udhëzimit “Për ndihmën shtetërore në formën e kompensimit të shërbimeve me interes të përgjithshëm ekonomik”, miratuar me vendimin e KNSH-së nr.26, datë 17.6.2008, 
 
VENDOSI: 
 
1. Të miratojë planin “Për kryerjen nga “Posta Shqiptare” sh.a., të shërbimeve postare, financiare dhe shërbimeve të tjera, që janë në përputhje me aktivitetin e “Posta Shqiptare” sh.a., për institucionet e qeverisjes qendrore e vendore, institucionet e tjera publike, si dhe shoqëritë tregtare me kapital shtetëror”. 
2. Ministria për Inovacionin dhe Teknologjinë e Informacionit e të Komunikimit të lidhë kontratën e shërbimit publik me “Posta Shqiptare” sh.a., në të cilën të përcaktohet qartë detyrimi për ofrimin e shërbimeve me interes të përgjithshëm ekonomik. 
3. “Posta Shqiptare” sh.a. duhet të ketë llogari të ndara për shërbimet me interes të përgjithshëm ekonomik. 
4. Të ardhurat e fituara nga “Posta Shqiptare” nga këto shërbime nuk duhet të sjellin mbikompensim. 
5. Masa e kompensimit nuk duhet të tejkalojë koston e nevojshme për kryerjen e shërbimeve me interes të përgjithshëm ekonomik, duke marrë parasysh të ardhurat vjetore dhe një përfitim të arsyeshëm. 
6. Kompensimi duhet të përdoret vetëm për kryerjen e shërbimeve me interes të përgjithshëm ekonomik. Në rast se kompensimi i dhënë përdoret për ushtrimin e veprimtarive të tjera nga ana e “Posta Shqiptare” sh.a., ai do të konsiderohet ndihmë shtetërore e paligjshme. 
7. Të njoftohet pranë Ministrisë së Ekonomisë Tregtisë dhe Energjetikës çdo ndryshim i mundshëm i planit të ndihmës sipas procedurave të përcaktuara në legjislacionin e ndihmës shtetërore në fuqi. 
8. Në bazë të nenit 18 shkronjat “a” dhe “c” ngarkohet Drejtoria e Mekanizmave të Tregut dhe Ndihmës Shtetërore të monitorojë zbatimin dhe rezultatin ekonomik nga përdorimi i kësaj ndihme. 
9. Ministria për Inovacionin dhe Teknologjinë e Informacionit e të Komunikimit, brenda datës 31 mars të çdo viti të paraqesë: 
- raportin për impaktin e ndihmës shtetërore gjatë vitit paraardhës financiar; 
- të deklarojë çdo vit planifikimin e tarifave për vitin pasardhës dhe nivelin e tyre për çdo shërbim me interes të përgjithshëm ekonomik; si dhe 
- të japë çdo informacion që do të kërkohet, si dhe për monitorimin dhe kontrollin e ndihmës së dhënë, pranë Ministrisë së Ekonomisë, Tregtisë dhe Energjetikës. 
10. Ky vendim hyn në fuqi menjëherë. 
 
                                                    KRYETARI 
       Nasip Naço 
